Усэбзэ дахэ, къулей икIи къабзэ
УсакIуэ цIэрыIуэ, зэдзэкIакIуэ Iэзэ Уэрэзей Афлик «ЛIэужь» зыфIища и тхылъыр Налшык и «Эльбрус» тедзапIэм иджыблагъэ къыщыдэкIащ.
УсакIуэ ныбжьыщIэхэм щапхъэ зытрах Уэрэзей Афлик и къалэмыпэм нэхъапэIуэкIэ къыщIэкIащ «Iуащхьэжь», «Кхъужьей къудамэ», «Гъуэгущхьибл» усэ тхылъхэр, нэгъуэщIхэри.
Афлик и усэбзэр дахэщ, къулейщ икIи къабзэщ. Аращ куэд къызэщIэзыубыдэ и усэхэм щIеджэгъуафIэри. ГъащIэм и гъуджэ мы тхылъыщIэм щызэхэухуэнащ лъэпкъ хабзэри, тхыдэм и пэжри, лъагъуныгъэри.
Лъэпкъыбзэм, щэнхабзэм я зыужьыныгъэм хэлъхьэныгъэфI хуэзыщIахэу Къып Мухьэмэд, Нэхущ Мухьэмэд, ХьэфIыцIэ Мухьэмэд, ТхьэкIумащIэ Валерэ, Бицу Анатолэ сымэ яхуитха усэхэри итщ тхылъым.
Кхъужьей щхьэкIэм уэрэд къыщизыш жэнэтбзуитIым ухуэзышэ, мазэгъуэ жэщыр, сабийм и гуфIэкIэр, бжьыхьэ хадэм мыIэрысэ къыщызыщып пщащэр, ХьэтIохъущокъуэхэ я хадэм ит жыгейм и лъабжьэм къыщIэж жыгыщIэр уэзыгъэлъагъу усэ тхылъым дэрэжэгъуэ ин къыует.
Усэм дихьэххэр мы тхылъым зэрыщыгуфIыкIынум, щIэх-щIэхыурэ ар къызэращтэнум шэч хэлъкъым.
ТЕКIУЖЬ Заретэ.
